Vastavalt § 1 lg-le 2 reguleerivad laeval riigilipu kasutamist "Laeva lipuõiguse ja laevaregistrite seadus". Seda valdkonda reguleerivad lisaks ka rahvusvahelised tavad ja kombed, mis on pika aja jooksul välja kujunenud. Arvestades laeval valitsevaid eritingimusi, ei ole otstarbekas selles seaduses sisalduvaid norme laeval lipu heiskamiseks kohaldada. Seda korraldab laeva juhtkond. Näiteks on meretavaks kujunenud, et kui välismaise päritoluga laev siseneb Eesti vetesse, heiskab ta oma pardal lisaks enda päritoluriigi lipule veel ka Eesti riigilipu. Teataval määral see seadus laeval riigilipu kasutamist reguleerib, näiteks tuleb ka laeval järgida riigilipu kaitset ja hävitamist reguleerivaid sätteid ja pidada kinni seaduses ettenähtud riigilipu kirjeldusest.